บี้ตำรวจเบิกงบฯ ลงทุนยังหลุดเป้า
กรมบัญชีกลางบี้สำนักงานตำรวจแห่งชาติเร่งเบิกจ่าย หลังพบงบลงทุนใช้จ่ายไม่คืบ เหตุทำสัญญาจ้างไม่ทัน
18 เม.ย. 2558

โดย...ทีมข่าวโพสต์ทูเดย์
กรมบัญชีกลางบี้สำนักงานตำรวจแห่งชาติเร่งเบิกจ่าย หลังพบงบลงทุนใช้จ่ายไม่คืบ เหตุทำสัญญาจ้างไม่ทัน
นายมนัส แจ่มเวหา อธิบดีกรมบัญชีกลาง เปิดเผยว่า จากการหารือร่วมกับสำนักงานตำรวจแห่งชาติ (สตช.) เพื่อเร่งรัดการเบิกจ่ายเงินงบประมาณประจำปี 2558 พบว่า ณ วันที่ 10 เม.ย. เบิกจ่ายได้ 4.2 หมื่นล้านบาท คิดเป็น 46.43% ของวงเงินงบประมาณที่ได้รับอนุมัติ 9.04 หมื่นล้านบาท ซึ่งเป็นรายจ่ายลงทุน 669.57 ล้านบาท ของวงเงินลงทุนรวม 6,870 ล้านบาท หรือ 9.74%
ทั้งนี้ การเบิกจ่ายเงินมีปัญหาและอุปสรรคที่ไม่สามารถลงนามในสัญญาได้ทันภายในวันที่ 31 มี.ค. 2558 อยู่ระหว่างการเรียกผู้รับจ้างลงนามในสัญญา 20 รายการ วงเงิน 69.99 ล้านบาท อยู่ระหว่างสำนักงบประมาณพิจารณา 64 รายการ วงเงิน 819.92 ล้านบาท และอยู่ระหว่างกระบวนการจัดซื้อจัดจ้าง 76 รายการ วงเงิน 2,360 ล้านบาท
สำหรับโครงการที่มีปัญหาจากการจัดซื้อจัดจ้าง เช่น โครงการปรับปรุงเครื่องบิน Fokker 50 อยู่ระหว่างการจัดทำขอบเขตของงาน มีข้อจำกัดคือต้องประสานข้อมูลจากต่างประเทศมีวงเงินค่อนข้างสูง การซ่อมบำรุงอากาศยานอยู่ระหว่างการเสนอหนังสือ เพื่อให้คณะกรรมการว่าด้วยการพัสดุ (กวพ.) พิจารณา โครงการพัฒนางานตรวจพิสูจน์พยานหลักฐานทางชีววิทยาและ DNA เพื่อรองรับการเข้าสู่ประชาคมอาเชียนอยู่ในขั้นตอนร่าง ประกาศ ประกวดราคา เนื่องจากมีผู้มีสิทธิที่จะเสนอราคาเพียงรายเดียว ซึ่งในกรณีนี้สามารถเรียกผู้เสนอราคารายเดียวมาเจรจาต่อรองราคาได้ หลังจากการประชุมร่วมกันแล้ว สตช.จะเร่งดำเนินการและเร่งเบิกจ่ายเงินเพื่อให้เป็นไปตามเป้าหมาย
“สำหรับปัญหา อุปสรรค หรือข้อติดขัดที่ทาง สตช.ได้แจ้งมานั้น กรมบัญชีกลางได้แนะนำวิธีการแก้ไขปัญหาในแต่ละเรื่องแล้ว พร้อมที่จะสนับสนุนการดำเนินงานของทุกหน่วยงานอย่างเต็มที่” นายมนัส กล่าว
นอกจากนี้ ยังได้ชี้แจงเพิ่มเติมเกี่ยวกับการขยายผลการใช้งานในระบบ e-Market และ e-Bidding กับส่วนราชการนำร่องเพิ่มเติม 148 แห่ง ซึ่งมีส่วนราชการส่วนกลาง 112 แห่ง เริ่มถือปฏิบัติในวันที่ 16 เม.ย. 2558 และอีก 36 แห่ง ซึ่ง สตช.จะเริ่มใช้งานวันที่ 1 พ.ค.นี้ โดยยกเว้นสถานศึกษาในสังกัดสำนักงานคณะกรรมการการศึกษาขั้นพื้นฐาน สำนักงานการอาชีวศึกษา และสำนักงานคณะกรรมการการอุดมศึกษา